סוריו ("Sōryū" 蒼龍; מילולית: "דרקון כחול") הייתה נושאת מטוסים של הצי הקיסרי היפני. האוניה-האחות של סוריו, היריו, הייתה אמורה לחלוק איתה את הסדרה, אך לבסוף שינויים בעיצוב הפכו את היריו לסדרה נפרדת. סוריו לקחה חלק בלחימה במלחמת סין–יפן השנייה בשנות השלושים, וסייעה להתפשטות היפנית בשנות הארבעים. במהלך חודשיה הראשונים של מלחמת העולם השנייה באוקיינוס השקט השתתפה סוריו בהתקפה על פרל הארבור, בקרב האי וייק, סייעה לכוחות בקרב איי הודו המזרחיים, ובפברואר 1942 הפציצו מטוסיה את העיר דרווין שבצפון אוסטרליה. באפריל, במהלך הפשיטה באוקיינוס ההודי, טיבעו מטוסים מסוריו שתי סיירות כבדות בריטיות ומספר סוחרות.